Broj: 711-I-1319-P-103-18/19-07-11

Zagreb, 14. lipnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Darka Korena, župana Koprivničko-križevačke županije, i Darka Sobote, zamjenika župana Koprivničko-križevačke županije**, na 53. sjednici, održanoj dana 14. lipnja 2019.g. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Darka Korena, župana Koprivničko-križevačke županije i Darka Sobote, zamjenika župana Koprivničko-križevačke županije, neće se pokrenuti, s obzirom da iz prikupljenih podataka i dokumentacije, povodom zaprimljene prijave od 28. ožujka 2018.g., u vezi okolnosti zapošljavanja kume dužnosnika Darka Sobote i kćeri istog dužnosnika, ne proizlazi da je u postupanju navedenih dužnosnika došlo do moguće povrede odredbi ZSSI-a.**

Obrazloženje

Dana 28. ožujka 2018.g. protiv Darka Korena, župana Koprivničko-križevačke županije, i Darka Sobote, zamjenika župana Koprivničko-križevačke županije, podnesena je anonimna prijava, koja je u knjizi ulazne pošte Povjerenstva zaprimljena pod brojem 711-U-1094-P-103/18-01-2. U prilogu prijave Povjerenstvu je dostavljen novinski članak naslova „Posao u Belupu dobila kuma šefa HDZ-a koja je dvaput ukrala novac iz mjenjačnice“, objavljen u Podravskom listu 19. ožujka 2018.g., u kojem se u bitnom navodi kako je supruga kuma dužnosnika Darka Sobote, ……………………, koji je inače županijski vijećnik, zaposlena u trgovačkom društvu Belupo. U samoj prijavi se dalje navodi da je Darko Sobota lani također zaposlio svoju kćer u Srednjoj školi u Đurđevcu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika utvrđeno je kako je Darko Koren obnašao dužnost župana Koprivničko-Križevačke Županije u mandatu 2013.-2017. te istu dužnost obnaša i u aktualnom mandatu, od 9. lipnja 2017.g. Darko Sobota je pak obnašao dužnost zamjenika župana Koprivničko-Križevačke Županije u mandatu 2013.-2017. te istu dužnost obnaša i u aktualnom mandatu, također od 9. lipnja 2017.g. Člankom 3. stavkom 1. podstavkom 42. ZSSI-a propisano je da su župani i gradonačelnik Grada Zagreba i njihovi zamjenici, dužnosnici u smislu navedenog Zakona. Stoga su i Darko Koren i Darko Sobota, povodom obnašanja navedenih dužnosti, obvezni postupati sukladno odredbama ZSSI-a.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti iz prijave na moguću povredu odredbi ZSSI-a.

Povjerenstvo je izvršilo uvid u Sudski registar Trgovačkog suda u Bjelovaru te je utvrdilo kako je pod MBS: 010006854 upisano trgovačko društvo BELUPO lijekovi i kozmetika d.d. Kao jedini dioničar upisano je trgovačko društvo PODRAVKA prehrambena industrija d.d. Uvidom u podatke Središnjeg klirinškog društva d.d. utvrđeno je da se među prvih 10 računa s najvećom količinom vrijednosnog papira nalazi osam kreditnih institucija. Prema Registru državne imovine, koji vodi Ministarstvo državne imovine, 5,68% udjela u vlasništvu Podravke d.d. ima Republika Hrvatska, dok je 10,23% udjela vlas.ost. drž.imatelja.

Uvidom u Sudski registar Trgovačkog suda u Bjelovaru utvrđeno je da je pod MBS: 010041010 upisana STRUKOVNA ŠKOLA ĐURĐEVAC, OIB: 65091212700, pravnog oblika: ustanova. Kao osoba ovlaštena na zastupanje upisan je Darko Špoljar, ravnatelj škole, imenovan Odlukom od 27. lipnja 2017.g., dok je osnivač škole Koprivničko-križevačka županija.

Povjerenstvo je od Strukovne škole Đurđevac zatražilo očitovanje o tome je li i od kada …………… (za koju je uvidom u podatke iz podnesenog Izvješća o imovinskom stanju utvrđeno da je kćer dužnosnika), zaposlena u Strukovnoj školi Đurđevac. Ukoliko jest, zatraženo je očitovanje je li se prilikom zapošljavanja navedene osobe provodio natječaj, tko je i kada odlučivao o zapošljavanju te, ukoliko je škola ranije s navedenom osobom sklapala ugovore (na određeno ili za stručno osposobljavanje), da navedu tijek radnog odnosa.

Strukovna škola Đurđevac je dana 10. travnja 2019.g. dostavila očitovanje u kojem se navodi kako je ………………………, zaposlena u Strukovnoj školi Đurđevac od 10. veljače 2014.g., na radnom mjestu stručne suradnice - socijalne pedagoginje. Prilikom zapošljavanja proveden je natječaj raspisan 20. prosinca 2013.g., a Ugovor o radu sklopljen je 7. veljače 2014.g. na neodređeno, uz suglasnost Školskog odbora Strukovne škole Đurđevac. O zapošljavanju je odlučio ravnatelj škole uz suglasnost Školskog odbora, sukladno članku 107. tada važećeg Zakona o odgoju i obrazovanju u osnovnoj i srednjoj školi, nakon provedenog selekcijskog postupka kandidata provedenog od strane stručne službe Hrvatskog zavoda za zapošljavanje, Područnog ureda Križevci. U očitovanju se dalje navodi kako je nad natječajnim postupkom proveden nadzor od strane Ministarstva znanosti, obrazovanja i sporta, Samostalnog sektora za inspekcijski nadzor, Službe prosvjetne inspekcije - Zagreb, te je Rješenjem od 12. lipnja 2015.g. zabranjeno Strukovnoj školi Đurđevac da u njoj ………….. obavlja poslove stručnog suradnika socijalnog pedagoga na temelju sklopljenog ugovora o radu. Sukladno navedenom, uz suglasnost Školskog odbora, ravnatelj Strukovne škole donio je Odluku o otkazu ugovora o radu. Na sjednici Školskog odbora, održanoj 27. lipnja 2015.g., ravnatelj je obavijestio članove Školskog odbora kako će ponovno raspisati natječaj za popunjavanje radnog mjesta socijalnog pedagoga u školi, a do zapošljavanja temeljem novog natječaja. Ravnatelj je tražio i dobio suglasnost Školskog odbora za zapošljavanje …………, na poslovima stručnog suradnika socijalnog pedagoga bez natječaja, najdulje do 60 dana, a Ugovor o radu sklopljen je 30. lipnja 2015.g. te je navedena s obavljanjem ugovorenih poslova započela 1. srpnja 2015.g.

Po završetku natječaja, na sjednici Školskog odbora održanoj 14. srpnja 2015.g, ravnatelj je predložio, a Školski odbor jednoglasno dao suglasnost za zapošljavanje ……………. na poslovima stručnog suradnika - socijalnog pedagoga u Strukovnoj školi Đurđevac te je Ugovor o radu na neodređeno vrijeme sklopljen 14. srpnja 2015.g. Osim navedenih, Strukovna škola Đurđevac s navedenom osobom nije sklapala druge ugovore (o radu na određeno vrijeme, o stručnom osposobljavanju za rad bez zasnivanja radnog odnosa i slično). Očitovanje je zaprimljeno pod brojem: 711-U-1620-P-103-18/19-04-2, a u prilogu očitovanja dostavljena je sva relevantna dokumentacija na koju se u očitovanju pozivaju (Zapisnici, Odluke, Ugovori i dr.).

Uvidom u gore dostavljenu dokumentaciju utvrđeno je kako je sve navedene Ugovore o radu ispred Strukovne škole Đurđevac potpisao ravnatelj ………………. te da je za navedeno imao suglasnost Školskog odbora.

Na dodatno traženje Povjerenstva, Strukovna škola Đurđevac je dana 6. svibnja 2019.g. dostavila dodatno očitovanje, zajedno s relevantnom dokumentacijom, zaprimljeno pod brojem: 711-U-1905-P-103-18/19-05-2. Iz očitovanja i dokumentacije proizlazi kako je ravnatelja Strukovne škole Đurđevac …………………. dana 26. lipnja 2012.g. imenovao Školski odbor, na temelju natječaja, uz prethodnu suglasnost ministra znanosti, obrazovanja i sporta. Također je utvrđeno kako je u vrijeme donošenja predmetnih odluka i Ugovora o radu u vezi zapošljavanja …………… Školski odbor škole imao 7 članova, od kojih je 1 biran iz redova roditelja, 2 iz redova nastavnika i stručnih suradnika, 1 iz reda radnika, a 3 od strane osnivača škole. Članove Školskog odbora ispred osnivača imenovao je župan Koprivničko-križevačke županije 6. rujna 2013.g.

Člankom 118. stavkom 1. Zakona o odgoju i obrazovanju u osnovnoj i srednjoj školi („Narodne novine“ broj: 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17., 68/18.) propisano je da školom upravlja školski odbor. U stavku 2. istog članka propisane su dalje nadležnosti školskog odbora. Sukladno članku 118. stavku 2. podstavku 2. navedenog Zakona, školski odbor daje prethodnu suglasnost u vezi sa zasnivanjem radnog odnosa u školskoj ustanovi.

Člankom 4. stavkom 5. ZSSI-a propisno je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Povjerenstvo prethodno napominje kako je preispitivanje zakonitosti postupka po objavljenom natječaju za zapošljavanje u školi u nadležnosti Prosvjetne inspekcije i drugih nadležnih tijela u Republici Hrvatskoj. Međutim, ocjena prosvjetne inspekcije o zakonitosti postupka ne znači nužno i da nije došlo do sukoba interesa u smislu ZSSI-a, odnosno povrede neke od odredbi navedenog Zakona. Drugim riječima, Povjerenstvo može ispitivati postupanje dužnosnika u pojedinom natječajnom postupku u kontekstu moguće povrede odredbi ZSSI-a.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo raspolagati sa podacima i dokumentacijom iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak.

U predmetnom slučaju osobe čije zapošljavanje se u prijavi navodi mogu se smatrati interesno povezanima samo s dužnosnikom Darkom Sobotom, dok nisu utvrđene okolnosti koje bi ukazivale da su iste interesno povezane s dužnosnikom Darkom Korenom. Nadalje, prilikom zapošljavanja kume dužnosnika Darka Sobote u trgovačkom društvu Belupo, kao niti prilikom zapošljavanja kćeri istog dužnosnika u Strukovnoj školi Đurđevac, nije utvrđeno da bi prijavljeni dužnosnici uopće bili ovlašteni ili da u konkretnom slučaju jesu poduzimali pojedine radnje koje bi utjecale ili mogle utjecati na zapošljavanje navedenih osoba. Povjerenstvo pritom naglašava kako je trgovačko društvo Belupo u 100% vlasništvu privatnih osoba, dok je Strukovna škola Đurđevac ustanova kojom upravlja Školski odbor (u kojem tri od sedam članova imenuje osnivač - Koprivničko-križevačka županija,), koji imenuje ravnatelja škole, kao osobu ovlaštenu da, u ime Škole, sklapa ugovore o radu sa djelatnicima.

Slijedom navedenog, u predmetnom slučaju Povjerenstvo nije utvrdilo postojanje okolnosti koje bi ukazivale da bi dužnosnici Darko Koren, župan Koprivničko-križevačke županije, ili Darko Sobota, zamjenik župana Koprivničko-križevačke županije, u vezi zapošljavanja kume dužnosnika Darka Sobote i kćeri navedenog dužnosnika, počinili povredu odredbi ZSSI-a.

Ukazuje se dužnosniku Darku Soboti na situacije u kojima bi u budućim (eventualnim) slučajevima mogao biti ovlašten od strane župana Koprivničko-križevačke županije na poduzimanje radnji u odnosu na Školu u kojoj je zaposlena njegova kćer (kao što su npr. kontrola rada, nadzora, imenovanje članova Školskog odbora ili sl.). U takvim situacijama dužnosnik bi se trebao izuzeti, odnosno poduzeti mjere kojima bi spriječio da privatni interesi s njime povezane osobe na bilo koji način utječu na obnašanje njegove javne dužnosti.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Darko Koren, osobnom dostavom poštom
2. Dužnosnik Darko Sobota, elektroničkom dostavom
3. Objava na internetskoj stranici Povjerenstva
4. Pismohrana